Peter Hummelgaard (S), 2023-05-12:
Mange tak for ordet.
Og også tak til fru Karina Lorentzen Dehnhardt og SF for at have fremsat det her beslutningsforslag og for at sætte fokus på et meget vigtigt emne.
Partnervold og stalking er som andre personfarlige forbrydelser noget, vi skal tage meget alvorligt og også handle på for at beskytte ofrene.
Der er tale om forbrydelser, der rummer en dybt grænseoverskridende og uacceptabel adfærd, som også er en voldsom belastning for dem, der udsættes for den.
Det er helt uacceptabelt, når de samme personer igen og igen opsøger og chikanerer den, som tilholdet er givet for at beskytte, tilsyneladende helt uden frygt for konsekvenser.
Derfor står det også højt på regeringens dagsorden, at vi sætter hurtigt og konsekvent ind over for dem, der udsætter andre for f.eks. partnervold og stalking.
Samtidig skal vi sørge for, at vi beskytter ofrene mod uønsket kontakt fra gerningspersonerne.
Derfor er det også med stor interesse, at jeg har læst om den norske ordning, hvor man bruger omvendt fodlænke til at beskytte ofre for partnervold og stalking.
Her kan retten som supplement til f.eks. et tilhold pålægge den dømte at undergive sig elektronisk kontrol ved hjælp af en gps-fodlænke, hvis det skønnes nødvendigt, for at forbuddet overholdes.
Kontrollen indebærer, at den dømte ikke må færdes i et geografisk afgrænset område, f.eks. i nærheden af den forurettedes bopæl.
Hvis den dømte bevæger sig ind i området, vil der gå en alarm hos politiet, der herefter kan rykke ud til stedet.
Den norske evaluering blev evalueret i 2020, og erfaringerne viser bl.a., at den elektroniske kontrol i form af en omvendt fodlænke har en afskrækkende effekt over for både potentielle voldsudøvere og personer, der er idømt en omvendt fodlænke.
Derudover opleves ordningen som et godt beskyttelsestiltag for ofrene, som øger deres livskvalitet og handlerum.
Erfaringerne fra Norge er uden tvivl lovende, og jeg er positivt stemt over for at se nærmere på, om det er muligt at indføre en lignende ordning i Danmark.
Ordningen baserer sig på en rigtig grundtanke, nemlig at det må være den, der begår f.eks. stalking, som må bære byrden, for at beskytte offeret mod den uønskede kontakt.
Det er ikke rimeligt, at det er offeret, der skal leve i utryghed i sit nærområde og få sin frihed begrænset.
Men inden vi på baggrund af de norske erfaringer uden videre træffer beslutning om at indføre en forsøgsordning i Danmark, er vi nødt til at stå på et mere solidt grundlag.
Indførelsen af en forsøgsordning med omvendt fodlænke kræver nemlig et grundigt forarbejde.
Vi kan derfor realistisk set ikke stå klar med en forsøgsordning inden udgangen af i år, hvilket er det, der lægges op til i beslutningsforslaget.
Kigger vi f.eks. mod Norge, tog det flere år at komme i gang med en forsøgsordning, fordi der var udfordringer med teknologien.
Og selv om Norge nu i en årrække har haft en fast ordning, viser erfaringerne, at der fortsat kan være visse udfordringer med teknologien.
Det drejer sig bl.a. om, at der kan gå mange falske alarmer til politiet, f.eks. fordi fodlænken løber tør for strøm, eller fordi den dømte opholder sig et sted uden gps-dækning.
Hvis vi går for hurtigt og uforberedt til værks, kan jeg være bekymret for, at vi kommer til at stå med en ordning, som myndighederne ikke er gearet til at håndtere, eller som giver ofrene en falsk følelse af tryghed, fordi teknikken fejler.
Derfor er vi nødt til at være grundige.
Og når det kommer til it-understøttelse af en forsøgsordning, er det desværre ingen hemmelighed, at vi står med et politi, der er gevaldig presset på it-området.
Det lægger begrænsninger på, hvad politiet kan iværksætte af nye projekter og tiltag, der kræver it-understøttelse.
Der er således i min optik en række forhold, vi skal have afklaret, inden vi træffer en beslutning.
Det drejer sig bl.a. om forhold af it-teknisk, juridisk og økonomisk karakter.
Derfor er det endnu for tidligt at sige, om det vil være muligt at indføre en model som den norske i Danmark, og hvad tidshorisonten i givet fald vil være.